KOMISIJOS SPRENDIMAS
2008 m. spalio 1 d.
iš dalies keičiantis Sprendimą 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo
(pranešta dokumentu Nr. C(2008) 5531)
(Tekstas svarbus EEE)
(2008/772/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą,
kadangi:
(1)
Direktyvoje 96/23/EB nustatytos medžiagų ir likučių grupių, išvardytų jos I priede, monitoringo priemonės. Pagal Direktyvą 96/23/EB tam, kad trečiosios šalys galėtų būti įtrauktos į sąrašus šalių, iš kurių valstybėms narėms leidžiama importuoti toje direktyvoje nurodytus gyvūnus ir pirminius gyvūninės kilmės produktus, ir kad būtų neišbraukiamos iš tų sąrašų, tos trečiosios šalys turi pateikti planą, kuriame būtų nurodytos jų teikiamos tame priede išvardytų likučių ir medžiagų grupių monitoringo garantijos.
(2)
2004 m. balandžio 29 d. Komisijos sprendimu 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB (2) patvirtinimo, patvirtinami likučių monitoringo planai, kuriuos pateikė tam tikros trečiosios šalys, įtrauktos į to sprendimo priedą, dėl sąraše nurodytų gyvūnų ir pirminių gyvūninės kilmės produktų.
(3)
Pietų Afrikos įrašo atžvilgiu laukinių medžiojamųjų gyvūnų ir ūkiuose auginamų medžiojamųjų gyvūnų mėsos, išskyrus stručių, importas buvo išbrauktas iš Sprendimo 2004/432/EB su pakeitimais, padarytais Komisijos sprendimu 2008/407/EB (3), priede nustatyto leidžiamų importuoti produktų sąrašo, kadangi Pietų Afrika nepateikė įrodymų, kad planas dėl laukinių medžiojamųjų gyvūnų ir ūkiuose auginamų medžiojamųjų gyvūnų, išskyrus stručius, būtų įgyvendinamas.
(4)
Tiksliau, mėginiai buvo paimti, tačiau neatlikta laboratorinė analizė. 2008 m. liepos 2-7 d. Komisijai atlikus patikrinimą Pietų Afrikoje nustatyta, kad nuo 2007 iki 2008 m. ir laukinių medžiojamųjų gyvūnų, ir ūkiuose auginamų medžiojamųjų gyvūnų likučių monitoringo planai šioje trečiojoje šalyje buvo įgyvendinti ir kad mėginių ėmimas pagal likučių monitoringo planus 2007 ir 2008 m. yra užbaigtas, o mėginių ėmimas pagal likučių monitoringo planus 2008 ir 2009 m. yra atliekamas. Todėl, kadangi 2006-2007 m. ir 2007-2008 m. apimantys patvirtinti planai buvo įgyvendinti, o laboratorinių tyrimų duomenys buvo tinkami, bendra padėtis dėl laukinių medžiojamųjų gyvūnų, ir ūkiuose auginamų medžiojamųjų gyvūnų likučių kontrolės yra patenkinama.
(5)
Todėl tikslinga iš dalies keisti Sprendimo 2004/432/EB priedo sąrašą, kad būtų leidžiama iš Pietų Afrikos į Bendriją importuoti laukinius medžiojamuosius gyvūnus ir ūkiuose auginamus medžiojamuosius gyvūnus, įskaitant stručius, kaip numatyta patvirtintuose planuose. Izraelis Komisijai pateikė ūkiuose auginamų medžiojamųjų gyvūnų likučių monitoringo planą. Plano vertinimas ir Komisijos gauta papildoma informacija yra pakankamos garantijos dėl ūkiuose auginamų medžiojamų gyvūnų likučių monitoringo planų. Todėl šis produktas turėtų būti įtrauktas į Sprendimo 2004/432/EB priedo sąrašo Izraeliui skirtą įrašą.
(6)
Kinija Komisijai pateikė kiaušinių likučių monitoringo planą. Plano vertinimas ir Komisijos gauta papildoma informacija yra pakankamos garantijos dėl kiaušinių likučių monitoringo planų. Todėl šis produktas turėtų būti įtrauktas į Sprendimo 2004/432/EB priedo sąrašo Kinijai skirtą įrašą.
(7)
Ukraina Komisijai pateikė naminių paukščių, arklinių šeimos gyvūnų ir akvakultūros likučių monitoringo planą. Plano vertinimas ir Komisijos gauta papildoma informacija yra pakankamos garantijos dėl šių produktų likučių monitoringo planų. Todėl šis produktas turėtų būti įtrauktas į Sprendimo 2004/432/EB priedo sąrašo Ukrainai skirtą įrašą.
(8)
Keletas tam tikrų išnašų numeracijos klaidų Sprendimo 2008/407/EB priede turėtų būti ištaisyta.
(9)
Sprendimas 2004/432/EB turėtų būti iš dalies atitinkamai pakeistas.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/432/EB priedas pakeičiamas šio sprendimo priede pateikiamu tekstu.
2 straipsnis
Šis sprendimas taikomas nuo 2008 m. rugsėjo 30 d.
3 straipsnis
Šis sprendimas yra skirtas valstybėms narėms.
Priimta Briuselyje, 2008 m. spalio 1 d.